**Se-ngroapă-n Parnas ultimele muze**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-ngroapă-n Parnas ultimele muze

Secundelor, prin ere clandestine,

Unde plecați, spre ce mausoleu?

Să vă-nchinați la clipa care vine,

Bătută-n gongul altui Dumnezeu.

În gigantomahia asta surdă,

Nu mai există parcă nici un leac,

Titani cu tâmple sure stau la pândă,

Să prindă arca ultimului veac.

Istoria își pipăie sub coaste,

ființa, până-n marginile ei,

Alte cetăți vor crește peste oase,

Alți idoli, alte temple pentru zei.

Vin alte Tebe-n strai de sărbătoare

Cu ritualuri vechi și muze noi,

Doar Antigona parcă nu mai moare,

Tot presărând pământ peste eroi.

Se-ngroapă-n Parnas ultimele muze,

Abia de mai respiră peste timp,

Suflând tot mai slăbite și confuze,

Sub lespezile noului Olimp.

@BFB